google/wiki40b huggingface dataset:
Bill Bruford

Karriere

Han har vært med i en rekke andre band, mest kjente av disse er nevnte Yes, King Crimson og hans eget fusion band Bruford som ga ut fire album i årene 1977–1980. Earthworks, hans siste band, startet i 1986 og ble oppløst i 2009, i og med Brufords overgang til pensjonistenes rekker.
Han begynte å spille da han var 13 år og var tidlig influert av jazz-tromming, noe som skulle komme tydelig fram på de tidlige Yes-albumene. Men denne innflytelsen har fulgt ham gjennom hele karrieren. Han er den eneste musikeren som har spilt med alle «de tre store» innen progressiv rock, nemlig Yes, King Crimson og Genesis.
NM i svømming kortbane 1979

NM i svømming kortbane 1979 ble arrangert i Bergen 30. mars - 1. april 1979.
Sütterlinskrift

Sütterlinskrift eller bare sütterlin (på tysk Sütterlinschrift eller Sütterlin) var en skriveskrift som ble brukt i tyske skoler i mellomkrigstida. Dette var en type løkkeskrift som ble den siste kurrenten, en gotisk håndskrift, som var vidt utbredt i Tyskland. Skrifttypen ble oppkalt etter formgiveren Ludwig Sütterlin.

Historikk

Sütterlinskriften ble utformet av den grafiske designeren Ludwig Sütterlin (1865–1917) etter oppdrag fra kulturministeriet i Preussen som i 1911 ønsket en «moderne skriveskrift». Skriften ble første gang prøvd ut i skoler i Berlin i 1914. I 1924 ble den antatt som skoleskrift i Preussen, seinere også i enkelte andre tyske delstater. Sütterlins bokstaver erstattet dermed gradvis den gamle skriveskriften som hadde utviklet seg fra 1500-tallet da boktrykkerkunsten frambrakte den tyske frakturskriften, en trykkskrift med tjukke stammer og delvis brukne buer.
Sütterlinskriften ble designet slik at det skulle være enklere å forme bokstavene, noe som er viktig for skoleelever med umoden finmotorikk. I motsetning til tidligere skriveskrift der pennetrykket må varieres, kan sütterlin skrives med samme trykk og jevnt tjukke linjer. Hovedstammene er dessuten loddrette, og linjene har tydeligere definerte buer og vinkler.
Betegnelsen Sütterlin brukes i dag ofte om alle typer gammeldagse tyske håndskrifter, selv om den egentlige sütterlinskriften bare var skolenorm i Tyskland mellom 1935 og 1941. Kurrentskrift ble på svensk kalt tyska stilen. Den tilsvarer gotisk håndskrift i Danmark og Norge.
Mariliana

Utseende

Middelsstore, avlange, gjerne kontrastrikt fargede trebukker. Grunnfargen er brungul, men ofte med store hvite, rosa eller lysgrønne flekker med brede, mørke kanter. Pronotum har er sylindrisk uten tenner på sidene. Dekkvingene er jevnbrede.

Utbredelse

Slekten har sin hovedutbredelse i det sørøstlige Brasil, men er også kjent fra Fransk Guyana, Ecuador, Peru og Bolivia.
Hästveda

Hästveda er et tettsted i Hässleholm kommune i Skåne län i Sverige. I 2010 hadde tettstedet 1 623 innbyggere.
Zsolt Baumgartner

Karriere

Baumgartner fikk sin Formel 1 debut i Ungarns Grand Prix 2003 med Jordan, ettersom Ralph Firman var skadet. Han fikk også kjøre det neste løpet som var i Italia.
Det var planer om at Baumgartner skulle kjøre for Jordan igjen i 2004-sesongen, men det ble ikke noe av så han signerte for Minardi. Dette første til at han fikk mindre sponsormidler fra oljeselskapet Mol Rt.
Baumgartner klarte ikke å skille seg ut i 2004-sesongen, selv om etter to løp hvor han nesten fikk poeng (niendeplass i Monaco og tiendeplass i Canada) klarte han å få ett poeng med en åttendeplass i USA. Dette var det første poenget til Minardi på to år.
I mars 2007 ble han bekreftet som test- og reservefører for Minardi Team USA i Champ Car World Series.
Wagner Lopes

Japans herrelandslag

Wagner Lopes spilte 20 landskamper for Japans herrelandslag, og deltok for Japan under Fotball-VM 1998.
West Atlas

West Atlas er en oppjekkbar borerigg. Den boret på Montarafeltet rundt 690 kilometer utenfor byen Darwin i Australia da det brøt ut i brann 1. november 2009 etter at oljefeltet hadde lekket olje i ti uker. Operatør på feltet var det thailandske selskapet PTTEP. Død fisk og oljeklumper er funnet nær den indonesiske kysten. West Atlas ble levert fra Kffelverftet høsten 2007.
Oljesølet skjedde i Timorsjøen utenfor Vest-Australia siden 21. august 2009 og utviklet seg til et av Australias verste. Oljefeltet ligger utenfor Kimberleykysten, 250 kilometer nord for Truscott, og 690 kilometer vest for Darwin.
Australias Department of Resources, Energy, and Tourism beregnet oljesølet til 2000 fat per dag.
Xu Xiake

Xu Xiake (kinesisk: 徐霞客, pinyin: Xú Xiákè, Wade-Giles: Hsü Hsia-k'o; født 5. januar 1586 i det som i dag er Jiangyin i provinsen Jiangsu i Kina, død 8. mars 1641) var en kinesisk geograf.
Fra 1608 og frem til sin død reiste han rundt i seksten kinesiske provinser og samlet inn kart og dokumenter. Han utforsket områdenes geologi og geografi, lokale levekår, skikker og planteverden.
Til slutt sammenfattet han det hele i et tyve binds verk, Xu Xiakes reisebeskrivelser – et verk av stor historisk betydning.
Volds- og konfliktforebyggende tjeneste

Volds- og konfliktforebyggende tjeneste (eller VOKT), er en sammenslåing av Kameratstøtten og ByPass, dette er siviltjenestens viktigste satsingsområde og er i praksis en sentral for utplassering av sivilarbeidere på steder der unge samles: gjerne skoler, ungdomsklubber og kultursentere, men også andre problematiske områder som de sentrumsnære delene av Akerselva i Oslo. VOKT-arbeidere skal forebygge vold og kriminalitet og deres hovedmålsetning er å være konfliktdempende, og de skal skape et positivt miljø. Fordi rekrutteringen av VOKT-arbeidere skjer blant sivilarbeidere, er det kun menn i denne tjenestem.
VOKT-arbeiderens tilstedeværelse skal være hovedoppgaven i tjenesten. VOKT-arbeideren skal avdekke og forebygge mobbing, vold og konflikter i ungdomsmiljøet. I tillegg skal han arbeide aktivt med holdningsskapende arbeid, der han går foran som en rollemodell som kan sette tydelige grenser mot mobbing, vold, konflikter, kriminalitet, rasisme og rus. En VOKT-arbeider kan også rekvireres til å foreta enklere tilsyn eller være til stede i akuttsituasjoner som er kompliserte og trenger hurtig inngripen.
Tiltaket ble i 2003 evaluert av Møreforskning Molde AS, med underveis- og sluttevaluering. Oppdragsgiverne (skoler, fritidsarenaer et cetera), VOKT-arbeiderne og målgruppen (ungdommer) var med i undersøkelsen. Evalueringen konkluderte med at det var høy grad av måloppnåelse. Dette regnes derfor som et adekvat og rimelig tiltak for å hindre og forebygge vold, konflikter og mobbing i ungdomsmiljøene. Det var positive erfaringer både blant oppdragsgivere og vernepliktige, og de vernepliktige ungdommene opplevde erfaringen personlig utviklende.
VOKT blir også tidvis omtalt som Volds- og konfliktforebyggende tiltak blant unge, men dette er mer en oppsummerende beskrivelse enn et navn. Det virker som benevnelsen avhenger av hvilket perspektiv man har til tjenesten/tiltaket. Sivilarbeidere og siviladministrasjonen refererer til VOKT som tjeneste mens skoler, klubber og politi gjerne omtaler det som et tiltak.
Avro Athena

Avro 701 Athena var et britisk avansert skolefly bygget av Avro på slutten av 1940-tallet. Den ble konstruert for å erstatte North American AT-6 Texan i Royal Air Force, men ble kjøpt i bare et lite antall, da den konkurrerende Boulton Paul Balliol ble foretrukket.

Konstruksjon  og utvikling

Athena ble konstruert for å møte kravene til Air Ministry i dets spesifikasjon T. 7/45 for et tre-seters avansert skolefly, drevet av en turbopropmotor for RAF. Athena var et hel-metall lav-vinget monoplan, med en side-om-side cockpit. Air Departementet revurderte sine krav i 1947, og erstattet den opprinnelige spesifikasjonen med spesifikasjon T. 14/47 som spesifiserte bruk av en Rolls-Royce Merlin 35 stempelmotor, som det fantes store mengder av på lageri 
Til tross for endringer i spesifikasjonen ble de tre første prototypene av turboprop-drevet Athena T. 1 levert med en Armstrong Siddeley Mamba motor. Avro Athena fløy første gang 12. juni 1948 på Woodford Aerodrome. Den Merlin-drevne Athena T. 2 fløy for første gang 1. august 1948, og ble evaluert mot den tilsvarende Boulton Paul Balliol.
Et lite antall ble produsert. 15 Athena ble bestilt for RAF, men Balliol ble foretrukket, og ingen ytterligere Athena ble bestilt.

Operativ historie

15 produserte Athenas ble brukt i RAF fra 1950 for våpentrening på RAF Flying College ved RAF Manby. Et enkelt fly ble lånt tilbake til Avro og fikk sivil registrering i G-ALWA for en demonstrasjonstur til India. Det resulterte i intet salg, og ble returnert til RAF.
Folkvang skole

Folkvang skole er en barneskole i Halden, med ca. 200 elever og 30 ansatte, fordelt fra 1. til 7.klasse. Elevene som går her bor i områdene Hov, Knardal og Eskeviken, kort sagt den sydlige delen av byen. Elevene kommer til skolen ved å gå, sykle, eller kjøre buss. Taxi blir tilbudt elever som man mener har en farlig skolevei. Elevene får lov til å bevege seg innen skolens grenser som er merket opp med gjerder og røde markeringer. Skolen har også tre gapahuker i gåavstand fra skolen, som elevenes foreldre har bygd på dugnad. Her kan det arrangeres grillturer, naturstier og annet. Folkvang skole har også skolefritidsordning, SFO.

Historie

Før 1905 måtte barna i dette området gå langt for å komme til skolen, som da lå på Idd. I 1905 ble Folkvang skole (også kalt Naggelen) bygd, med tre klasserom og en lærerleilighet. Uthusbygg med vedskjul og doer og stor hage med mye dyrking. Etter hvert ble det bygget boliger ved Knardal. Det kom flere elever og de var nødt til å bygge en ny skole. Denne ble også kalt Folkvang og ble bygget på festningens grunn ved Risum. 7. september 1958 ble den nye skolen, der elevene går i dag, åpnet. Den har i senere tid fått flere påbygg, en gang i 1967 og en gang i 1998. I 1998 fikk skolen en ny gymsal og flere klasserom. Den gamle skolen ble fortsatt brukt som framhaldsskole fram til 1970-årene, men ble i senere tid brent ned. Folkvang skole ligger rett i nærheten av Fredriksten festning. Rundt 1700-tallet og ut på starten av 1800-tallet ble det holdt «slaver» i festningen, straffanger som var dømt til tvangsarbeid. Dette var den nest største straffeanstalten i landet på denne tiden. Litt ovenfor skolen kan du ennå finne Slavekirkegården, som har forbindelse med slaveriene på festningen.

Stenhoggeri

Den kjente skulpturen Monolitten som står i Vigelandsanlegget er hogget ut i nærområdet i 1919. Denne ble hogget ut av fedrene til elevene som gikk på Folkvang. Siden barna gikk på skolen annenhver dag, måtte guttene hjelpe til med hoggingen og jentene hjalp til med husarbeidet (10-12 årsalderen).
Søften

Navn og etymologi

Navnet ble skrevet Suten i 1386, Suchten i 1399 og Søwten i 1489. Forstavelsens betydning er ikke kjent, men tun betyr innhengning. På 1600-tallet ble navnet skrevet Zeuthen (derav familienavnet); dette uttaltes «Søwten». Det uttales fortsatt slik i dag lokalt, selv om navnet nå skrives Søften.

Geografi og klima

Byen ligger ca 41 meter over havet. Gjennomsnittstemperaturen er 7,5°C, med gjennomsnitt i juli på 16,3°C som den varmeste måneden og -1,1°C i januar som den kaldeste måneden. Gjennomsnittlig nedbør 634 mm. Disse klimadataene er hentet fra nabobyen Hinnerup.

Historie

Det har bodd mennesker i Søften siden bronsealderen, dvs perioden mellom steinalderen og jernalderen. Det er også gjort arkeologiske utgravinger i Søften som har påvist bebyggelse her i  jernalderen og vikingtiden. Det ble gjort en prøveutgraving i 2008, der de bl.a. fant 14 grophus og et langhus, og større utgravinger ble gjort i 2013. I 2015 ble det funnet potteskår og andre funn fra cirka år 0. I Danmark ble det etablert herreder fra år 600, og Søften lå i Vester Lisbjerg Herred, og hadde tidlig mange innbyggere, fordi området lå i krysningen mellom to handelsveier fra sør og nord, tilgang på vann fra Egåen, og hadde god, oppdyrket jord.
Sognets eldste bygning er Søften kirke, der skipet og koret er fra 1100-tallet, og tårnet og våpenhuset er fra ca 1460. Søften skole ble bygd i 1800, og ombygd i 1903, men denne er i dag fritidsklubb. Pogeskolen ble bygd i 1873, og var en forskole. Dagens skole ble bygd i 1973 på tomten til prestegården, der av navnet Præstemarkskolen. I 1925 fikk byen telefonsentral.

Søften i dag

Søften har i dag nesten vokst sammen med Hinnerup i nord. Præstemarkskolen dekker 1. til 9. klassen og tar også imot elever fra Korsholmskolen fra 7. klasse. 
Med beliggenhet ved motorveien E45 er det god forbindelse til nordlige Aarhus. I 2010 ble også Djurslandmotorvejen bygd, som gjorde at flere firma etablerte seg her. I Søften sentrum er det senter, med bl.a. matvarebutikk, dyreklinikk og klesforretning. Søften Forsamlingshus ligger også i sentrum. Av næringsliv her kan nevnes Carlsberg, XL-Byg, Kohberg, Danfoss og General Logistics Systems.
Asker kirke

Kirkebyggets historie

Gamle Asker kirke fra 1100-tallet var bygget med tykke steinvegger og brant ned i 1878. Det ble besluttet å rive ruinene, men mye av inventaret ble reddet ved brannen, blant annet altertavlen fra 1724 og døpefonten fra 1715. Altertavlen fremstiller nattverden og er malt av Lars Sivertsen i 1724. 
En ny, såkalt langkirke bygd i teglstein i nygotikk, sto ferdig på samme plass allerede året etter, i 1879. Arkitekt var Jacob Wilhelm Nordan. Kirken har plass til 500 mennesker. Siden er det gjort flere forandringer blant annet for å tilpasse den nygotiske stilen til det gamle barokkinventaret. Ikke minst ved bidrag fra Tilla og Otto Valstad ble interiøret forandret og gjenåpnet i 1930. 
Døpefonten, prekestolen og marmoreringen ved hoveddøren er nylig pusset opp.

Kirkegården og minnestøtter

Minnestøtten over falne fra Asker ved Asker kirke er en minnestøtte som til minne om 34 unge fra Asker som ga sitt liv for et fritt Norge under andre verdenskrig. Flere år har det vært minnemarkering ved støtten på frigjøringsdagen 8. mai. Det er også taler, sang og bekransning ved minnestøtten 17. mai.
Johanne Martin

Johanne Margrethe Martin (født Johanne Margrethe Woxen Johansen i 1909, død i 1994) var landsleder i Nasjonal Samlings Kvinnehirden fra 1941 til 1942. 
I februar 1941 ba Liv Anker Tomter seg fritatt som landsleder for Kvinnehirden, og Vidkun Quisling, «føreren» i fascistpartiet Nasjonal Samling (NS), utnevnte Martin til stedfortredende leder i april samme år. Hun fungerte i stillinga fram til oktober 1942 da Randi Roberg overtok. 
Under landssvikoppgjøret etter krigen ble «husmor Johanne Margrethe Martin, Sandvika,» i Aker herredsrett dømt til fengsel i 9 måneder og vanlige rettighetstap.
Grendel

Etymologi

Opphavet til navnet Grendel er uklart og det finnes mange forslag til tyding. Noen mener at navnet henger sammen med angelsaksisk (gammelengelsk) grindan (engelsk grind) som blant annet betyr «hakke tenner», mens andre knytter navnet til gammelengelsk grynde som betyr «avgrunn». Sistnevnte forslag kan passe i og med at Grendels mor er et havmonster i heltediktet Beowulf. Mellomengelsk gryndel («sint») er også et forslag til et ord som navnet kan være dannet til.

Kristen tolkning

Det kristne verdensbildet preger historien om Beowulf. Forfatteren lar Grendel nedstamme fra Kain og klargjør på den måte Grendels demoniske og djevelske karakter.

Grendel i filmer, bøker og sanger

Skikkelsen Grendel er mye brukt i filmer, bøker og sanger, for eksempel i filmen Beowulf & Grendel (Island 2005). Grendel er også tittelen på en sang av rockegruppa Marillion.
Romskipet Aurora

Romskipet Aurora er et lærings- og opplevelsessenter knyttet til virksomheten på Andøya Space Center åpnet 29. april 2014 av daværende statsminister Erna Solberg. Romskipet Aurora er et tiltak for å skape begeistring for romrelaterte fag og øke rekrutteringen til rombransjen.
Romskipet Aurora er lokalisert på Andøya Space Center hvor forskningsraketter blir skutt ut i verdensrommet flere ganger i løpet av året.
Osmanius

Levevis

Ingenting er kjent om biologien til denne slekten.

Utbredelse

Slekten er utbredt i på Balkan og østover til Iran.
Koptisk kunst

Koptisk kunst er kunsten hos de kristne etterkommere av det gamle Egypt (koptere = «egyptere»). Den oppstod i romertiden i Egypt og fikk fremfor alt folkelig utbredelse,
Den kristne kunst i Egypt kan inndeles i to faser. Innen den arabiske erobring i 641 var den stedlige kunst mest å betrakte som en lokal variant av bysantinsk kunst, med elementer fra eldre tiders egyptiske kunst. Etter erobringen utviklet den seg videre og fikk sin blomstringsperiode fra det 7. til det 9. århundre. Med den forsterkede islamisering av den egyptiske befolkning gikk det nedover med den koptiske kunsten fra 1200-tallet.
De koptiske gravskulpturene inntar stive stillinger. I veggmaleriet har man benyttet matte fargefleter for å fremstille dekorative dyre- og planteformer og primitive menneskelige gestalter med stirrende øyne og tunge øyenbryn. Et stort antall tekstiler i samme stil er blitt bevart for ettertiden.
Viktige bygninger er de røde og hvite klostrene ved Sohag (cirka 440) samt 1000- og 1100-tallskirkene i Gamle Kairo. Tidlige treskipede bygninger av basilikatype ble utviklet til tn karakteristisk koptisk celleformet anlegg med et stort antall sidekapeller.
Shaman King

Shaman King (japansk Shāman Kingu, シャーマンキング = Sjamankongen) er en japansk tegneserie, manga, som er gjort av Hiroyuki Takei. Den handler om en gutt som heter Yoh-Han på japansk, på andre språk ofte bare Yoh. Tegneserien finnes også som tegnefilm, anime. Tegneserien har kommet med 32 bind totalt og tegnefilmen har kommet med 64 episoder foruten tre spesialepisoder.

Handling

Yoh er en sjaman som er kommet til Tokyo for å finne sin hovedsjel. Med mye besvær får han tak i den sterke samuraiånd, Amidamaru, som også kalles for «djevelen», eller Devil, for de som lest den engelske utgaven. Grunnen til at Amidamaru har fått navnet «djevelen» er for at han har nektet å slå ihjel sin beste venn. Yoh øver til sjamankampen i Tokyo som skal avgjøre hvem som er den neste sjamankongen.
For å kvalifisere seg til sjamankampen må Yoh slåss mot en av oppsynsvaktene, Silva. Han må få inn minst ett treff for å klare det. Etter det får han en «Orakelsøker». Den viser hvilke sjamaner som skal sloss med hvem, hvor og når. Yohs første motstander er en Anui ved navn HoroHoro. Anuiene bruker naturen og naturens skapninger som deres medium og oversjeler. Men naturen blir gjort til arbeidsplasser, skoger blir gjort til vedkubber, og Anuienes rike minsker og med det dyrelivet. Arten til oversjelen hans holder på å dø ut, og derfor er drømmen til HoroHoro å lage et landskap med bare natur, hvor alle skogsdyr kan leve. Yoh blir rørt av det HoroHoro forteller ham, og bestemmer seg for å gjøre HoroHoros drøm virkelig når han blir sjamankonge.
Eggum naturreservat

Eggum naturreservat ligger i Vestvågøy kommune i Nordland. Naturreservatet ligger vest for Eggum på Vestvågøya. Det har et areal på 1 010 dekar, hvorav 381 dekar sjøareal. Området er vernet for å ivareta ei velutviklet rullesteinstrand og en svært godt utviklet randmorene.
Merton Park

Historie

Midt i Merton Park ligger en kirke viet til jomfru Maria. Den ble grunnlagt i det 1100-tallet av augustinere fra Merton Priory, et kloster hvor bare deler av vestporten er bevart.
Inntil siste fjerdedel av 1800-tallet var Merton for det meste et landlig område. Det som i dag utgjør Merton park var eid av en handelsmann fra City Of London ved navn John Innes, som var den lokale «lord of the manor». På grunn av den raske utviklingen i Wimbledon begynte Innes å utvikle området til boligformål. Han brukte hageforsteder som på den tiden sprang opp i England som forbilde, spesielt Bedford Park i Chiswick. Typiske elementer er trær langs gatene og frittstående eller vertikaldelte hus, i motsetning til de smale fortauene og de lange terrassehusene man finner så mange andre steder i London.
Den nordlige delen av Merton Park er nå et vernet område. Den sørlige delen ble utviklet i 1920- og 1930-årene, blant annet som en følge av åpningen av Morden undergrunnsstasjon. Det ble lagt mindre innsats i utviklingen av denne delen, og den er derfor ikke med i det vernede området.
Engeløya (Svalbard)

Engeløya er en liten øy, ca 20 hektar, på Svalbard, beliggende i Ginevrabotnen, en drøy km nord for Barentsøya.
Øyen er oppkalt etter Ernst Engel (1821-96), en tysk statistiker, som ikke har noen kjent forbindelse med øygruppen.
Paralaxita

Utseende

Middelsstore (vingespenn 35-45 millimeter), brune dagsommerfugler med avrundede vinger. Oversiden er mørkbrun, spissen av forvingen smalt rødlig. Forvingen kan ha en hvit flekk eller et hvitt tverrbånd. Hunnene er noe lysere enn hannene. Undersiden er rødbrun med tallrike, svarte og metallisk blå flekker. Bakvingen har en smal, lys stripe langs ytterkanten.

Levevis

Sommerfuglene lever i tropisk regnskog der de holder seg inne i skyggen på skogbunnen. De sitter mest stille gjemt under et blad, eller flyr rastløst omkring og setter seg bare et par sekunder om gangen.

Utbredelse

Slekten er utbredt i Sørøst-Asia, der den finnes i Thailand, Burma, Malaya, på Sumatra og Borneo i tillegg til noen mindre øyer.
Solør

Solør er et landskap i Glåmdalen i Hedmark fylke som i dag utgjøres av Brandval sogn i Kongsvinger og kommunene Grue, Åsnes og Våler. I eldre tid hørte også Vinger og Eidskog med. Lokal uttale av navnet er så`ler, med tjukk l, mens gammel uttale i naboområdene Odalen, Østerdalen, Hedmarken og Eidskog er sø`li, med tjukk l. Normert bokmålsuttale er so`lør. Etter den gammelnorske navneformen Soløyjar og uttalene av navnet er det trolig dannet av førsteleddet sol, som betyr søle, og flertallsformen av øy, som tidligere betydde frodig landområde langs vann. En person fra Solør kalles en solung. Dialekten herfra kalles også solung.
Det er gode jordbruksområder langs Glåma i Solør og landskapet er et av landets største potetdistrikter. Området preges av store skogområder både vest for Glåma og øst mot svenskegrensen, der det er store moreneavsetninger og grusforekomster. Her er gode muligheter til friluftsliv, rekreasjon, jakt og fiske. Det drives aktivt fiske etter røye i sjøen Skasen om vinteren. Fuktige områder langs Glåma med sideelver utgjør til tider gode utklekkingsområder for mygg. Områdene rundt tettstedet Flisa er ofte mest berørt av dette.

Historie

Ifølge Snorre i Ynglingesagaen, var det Solve den gamle som ryddet i Solør først. Arkeologiske funn tyder på at bosetning i Solør i sen jernalder og vikingtiden særlig var knyttet til Grue og Hof. Hof var også hovsted i vikingtiden. Solve den gamles oldebarn, Halvdan Gulltann, bodde i Solør da han giftet bort sin datter (Solveig eller Solva) til Olav Tretelgja fra Värmland, sønn av Ingjald Illråde. Med dette giftemålet kom Ynglingeætten til Norge. Olavs og Solvas sønn ble kalt Halvdan Kvitbein. Han vokste opp hos sin morfar i Solør og ble ifølge Snorre en mektig konge som la under seg mye av Hedmark, Toten, Hadeland og Vestfold. Halvdan Kvitbein var tipp-oldefar til Halvdan Svarte, far til Harald Hårfagre.
Brandval er også en del av Solør. Del av Grue kommune inntil approbasjon for adskillelse som egen kommune ble gitt i kgl. res. av 26. mai 1866.

Valgkrets

Solør var en valgkrets i Hedemarkens amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Solør valgte således én representant og én personlig vararepresentant.
Valgkretsen Solør bestod av herredene Brandval, Grue, Hof, Åsnes og Våler med rundt 20 000 innbyggere og 10 000 stemmeberettigede etter innføringen av kvinnelig stemmerett.

«Solørsangen»

«Solørsangen» ble skrevet av Oddvar Tangen. Oddvar Tangen med Robert Levins orkester spilte den inn i Oslo i mars 1953. Sangen ble utgitt på 78-platen «His Master's Voice A.L. 3295». Arr.: Robert Levin.